ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΕΚΤΟ ΤΜΗΜΑ) ΤΗΣ 14ΗΣ ΙΟΥΝΙΟΥ 1989. - HOOGOVENS GROEP BV ET FEDERACCIAI (FEDERAZIONE IMPRESE SIDERURGICHE ITALIANE ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΕΚΑΧ - ΠΡΟΣΑΡΜΟΓΗ ΤΩΝ ΠΟΣΟΣΤΩΣΕΩΝ ΠΑΡΑΔΟΣΕΩΣ. - ΣΥΝΕΚΔΙΚΑΖΟΜΕΝΕΣ ΥΠΟΘΕΣΕΙΣ 218/87, 223/87, 72/88 ΚΑΙ 92/88.



Συλλογή της Νομολογίας του Δικαστηρίου 1989 σελίδα 01711

Pub.RJ σελίδα Pub somm



Περίληψη

Διάδικοι

Διατακτικό



Λέξεις κλειδιά

++++

1. ΕΚΑΧ - Παραγωγή - Σύστημα ποσοστώσεων παραγωγής και παραδόσεως χάλυβα - Καθορισμός επί ευλόγου βάσεως - Προσαρμογή της σχέσεως μεταξύ ποσοστώσεως παραγωγής και ποσοστώσεως παραδόσεως - Θέσπιση από την Επιτροπή, διατάξεων που δεν ανταποκρίνονται σε ό,τι η ίδια κρίνει απαραίτητο - Κατάχρηση εξουσίας - Παράνομο

(Συνθήκη ΕΚΑΧ, άρθρο 58, παράγραφος 2 γενικές αποφάσεις 1433/87 και 194/88, άρθρα 5 και 17)

2. ΕΚΑΧ - Παραγωγή - Σύστημα ποσοστώσεων παραγωγής και παραδόσεως χάλυβα - Μεταφορά των παραγωγών και ποσοτήτων αναφοράς - Μεταβολή της σχετικής θέσεως των επιχειρήσεων στην αγορά - Διατάξεις που θεσπίστηκαν υπέρ των μονοπαραγωγών επιχειρήσεων για να τους επιτρέψουν να διατηρήσουν τη θέση τους - Επέκταση σε άλλες κατηγορίες επιχειρήσεων - Υποχρέωση της Επιτροπής - Δεν υφίσταται

(Γενική απόφαση 194/88, άρθρο 6, παράγραφος 2)

Περίληψη

1. Το άρθρο 58, παράγραφος 2, της Συνθήκης ΕΚΑΧ αναγνωρίζει στην Επιτροπή αρμοδιότητα προσαρμογής της σχέσεως μεταξύ των ποσοστώσεων παραγωγής και του τμήματος των ποσοστώσεων αυτών που μπορεί να παραδοθεί εντός της κοινής αγοράς, στην περίπτωση που ιδιαίτερα δυσμενείς εξελίξεις στην αγορά των εξαγωγών καθιστούν απαραίτητη την προσαρμογή αυτή για να εξασφαλιστεί η επί ευλόγου βάσεως κατανομή των ποσοστώσεων. Η Επιτροπή, παραλείποντας κατά τη θέσπιση των αποφάσεων που παρέτειναν την ισχύ του συστήματος των ποσοστώσεων να τροποποιήσει την προαναφερθείσα σχέση, πράγμα που θεωρούσε η ίδια αναγκαίο λαμβάνοντας υπόψη την κατάσταση των αγορών εξαγωγής και των ενδιαφερομένων επιχειρήσεων, επεδίωξε διαφορετικό σκοπό από αυτόν που προέβλεπε το εν λόγω άρθρο (βλέπε απόφαση της 15ης Ιουλίου 1988, Peine-Salzgitter κ.λπ. κατά Επιτροπής, συνεκδικασθείσες υποθέσεις 33, 44, 110, 226 και 285/86, Συλλογή 1988, σ. 4309). Επομένως, το άρθρο 5 της αποφάσεως 194/88 εκδόθηκε κατά κατάχρηση εξουσίας και πρέπει ν' ακυρωθεί.

Το ίδιο συμβαίνει και με την απόφαση 1433/87 και το άρθρο 17 της αποφάσεως 194/88 που, αν και προβαίνουν σε προσαρμογή της προαναφερθείσας σχέσεως επιτρέποντας τη μετατροπή ενός τμήματος των ποσοστώσεων παραγωγής σε ποσοστώσεις παραδόσεως, εντούτοις δεν ανταποκρίνονται σε ό,τι, καθ' ομολογία της ίδιας της Επιτροπής, ήταν απαραίτητο για την εξασφάλιση δίκαιης κατανομής.

2. Το σύστημα των ποσοστώσεων παραγωγής και παραδόσεως χάλυβα, επειδή βασίζεται σε μία προσπάθεια αλληλεγγύης των επιχειρήσεων προκειμένου να αντιμετωπισθεί η κρίση που προκλήθηκε από τη μείωση της ζητήσεως, δεν συνοδεύεται από καμία εγγύηση κατά των συνεπειών των επιλογών που αποφάσισαν οι επιχειρήσεις πριν από την καθιέρωσή του (βλέπε αποφάσεις της 7ης Ιουλίου 1982, Kloeckner-Werke κατά Επιτροπής, 119/82, Συλλογή 1982, σ. 2627, και της 11ης Μαΐου 1983, Kloeckner-Werke κατά Επιτροπής, 244/81, Συλλογή 1983, σ. 1451).

Στο πλαίσιο του εν λόγω συστήματος, οι μεταφορές ποσοτήτων αναφοράς από μία κατηγορία σε άλλη, τις οποίες επιτρέπουν οι σχετικές διαδοχικές γενικές αποφάσεις, έχουν ως αναπόφευκτη συνέπεια τη μεταβολή της σχετικής θέσεως των επιχειρήσεων στην αγορά, στις κατηγορίες προϊόντων που θίγονται από τις μεταφορές.

Η κατάσταση των μονοπαραγωγών επιχειρήσεων, που δεν μπορούν, όπως οι παραγωγοί που κατασκευάζουν περισσότερα από ένα προϊόντα, να καταφύγουν στις μεταφορές αυτές, ή που δεν μπορούν να το κάνουν παρά σε πολύ περιορισμένο μέτρο, παρουσιάζει ιδιαιτερότητες. Αυτό δικαιολογεί την παρέκκλιση από το γενικό σύστημα των ποσοστώσεων που καθιερώνει, υπέρ των επιχειρήσεων αυτών, το άρθρο 6, παράγραφος 2, της αποφάσεως 194/88, προβλέποντας ότι η Επιτροπή τους χορηγεί τις αναγκαίες προσαρμογές αν διαπιστώσει ότι, έπειτα από τις μεταφορές ποσοτήτων αναφοράς, η σχετική θέση τους στην αγορά υποβαθμίστηκε.

Η δικαιολογία αυτή ελλείπει στην περίπτωση των επιχειρήσεων που δεν πληρούν τις ειδικές προϋποθέσεις που χαρακτηρίζουν τη μονοπαραγωγό επιχείρηση, έτσι ώστε η Επιτροπή δεν είχε καμία υποχρέωση να επεκτείνει την εξασφάλιση της σχετικής θέσεως στην αγορά σε επιχειρήσεις των οποίων το 90 % της συνολικής παραγωγής αναφοράς εμπίπτει σε δύο κατηγορίες προϊόντων.

Διάδικοι

Στις συνεκδικαζόμενες υποθέσεις 218 και 223/87 και 72 και 92/88,

1) Hoogovens Groep BV, ολλανδική εταιρία περιορισμένης ευθύνης, με έδρα στο IJmuiden (Κάτω Χώρες), εκπροσωπούμενη από τους δικηγόρους B. H. ter Kuile, F. O. W. Vogelaar και L. H. van Lennep, του δικηγορικού συλλόγου της Χάγης, με τόπο επιδόσεων στο Λουξεμβούργο το δικηγορικό γραφείο του δικηγόρου Jacques Loesch, 8, rue Zithe (υποθέσεις 218/87 και 72/88),

2) Federacciai (Federazione imprese siderurgiche italiane), πρώην Assider-Associazione Industrie Siderurgiche Italiane, ιταλική εταιρία, με έδρα το Μιλάνο (Ιταλία), εκπροσωπούμενη από τους δικηγόρους Cesare Grasetti και Guido Greco, του δικηγορικού συλλόγου Μιλάνου, με τόπο επιδόσεων στο Λουξεμβούργο το δικηγορικό γραφείο του δικηγόρου Nico Schaeffer, 12, avenue de la Porte-Neuve (υποθέσεις 223/87 και 92/88),

προσφεύγουσες,

κατά

Επιτροπής των Ευρωπαϊκών Κοινοτήτων, εκπροσωπουμένης από το νομικό της σύμβουλο Rolf Waegenbaur, με αντίκλητο στο Λουξεμβούργο τον Γεώργιο Κρεμλή, μέλος της νομικής της υπηρεσίας, Centre Wagner,

καθής,

που έχουν ως αντικείμενο,

- οι υποθέσεις 218 και 223/87 την ακύρωση της αποφάσεως 1433/87/ΕΚΑΧ της Επιτροπής, της 20ής Μαΐου 1987, σχετικά με τη μετατροπή μέρους των ποσοστώσεων παραγωγής σε ποσοστώσεις παραδόσεων μέσα στην κοινή αγορά,

- η υπόθεση 72/88, την ακύρωση των άρθρων 5, 6 και 17 της αποφάσεως 194/88/ΕΚΑΧ της Επιτροπής, της 6ης Ιανουαρίου 1988, που παρατείνει το σύστημα επιτήρησης και ποσοστώσεων παραγωγής ορισμένων προϊόντων για τις επιχειρήσεις της βιομηχανίας σιδήρου και χάλυβα,

- η υπόθεση 92/88, την ακύρωση του άρθρου 17 της προαναφερθείσας αποφάσεως 194/88/ΕΚΑΧ,

ΤΟ ΔΙΚΑΣΤΗΡΙΟ (έκτο τμήμα)

συγκείμενο από τους T. Koopmans, πρόεδρο τμήματος, T. F. O' Higgins, G. F. Mancini, F. A. Schockweiler και M. Diez de Velasco, δικαστές,

(το σκεπτικό παραλείπεται)

αποφαίνεται:

Διατακτικό

1) Ακυρώνει την απόφαση 1433/87/ΕΚΑΧ της Επιτροπής, της 20ής Μαΐου 1987, σχετικά με τη μετατροπή μέρους των ποσοστώσεων παραγωγής σε ποσοστώσεις παραδόσεων μέσα στην κοινή αγορά.

2) Ακυρώνει τα άρθρα 5 και 17 της αποφάσεως 194/88/ΕΚΑΧ της Επιτροπής, της 6ης Ιανουαρίου 1988, που παρατείνει το σύστημα επιτήρησης και ποοστώσεως παραγωγής ορισμένων προϊόντων για τις επιχειρήσεις της βιομηχανίας σιδήρου και χάλυβα.

3) Απορρίπτει την προσφυγή στην υπόθεση 72/88, στο μέτρο που με αυτή ζητείται η ακύρωση του άρθρου 6 της αποφάσεως 194/88/ΕΚΑΧ.

4) Καταδικάζει την Επιτροπή στα δικαστικά έξοδα στις υποθέσεις 218 και 223/87 και 92/88.

5) Κάθε διάδικος φέρει τα δικαστικά του έξοδα στην υπόθεση 72/88.